Cleveland (Museker)
Den Andrea Mancini, gebuer 1989 zu Lëtzebuerg a besser bekannt ënner sengem Kënschtlernumm Cleveland, ass e lëtzebuergesch-italieenesche Museksproduzent, DJ a Kënschtler. Seng Musek fält an de Genre House an elektronesch Musek. Hien wunnt a schafft zu Bréissel.

Karriär 

Den Andrea Mancini gouf an eng italieenesch Famill zu Lëtzebuerg gebuer. A senger Jugend hat hien éischt Erfarunge mat Musek. 2010 ass hie fir säi Studium an der graphescher Konscht op Bréissel geplënnert, wou hien 2012 de Soloprojet Cleveland ugefaangen huet.

Zwee Joer drop huet hie seng éischt EP Travelguide verëffentlecht. No der Verëffentlechung vun der EP Atlas (2016) huet hien am Januar 2017 Lëtzebuerg beim hollänneschen Eurosonic Festival vertrueden. Am Summer vum selwechte Joer ass de Cleveland op der éischter Editioun vum Festival Siren's Call opgetrueden, an am November huet hien d'EP Crystal Quest op de Maart bruecht.

Bei de Luxembourg Music Awards 2018 war hien an der Kategorië "Kënschtler vum Joer" a "Museksproduzent vum Joer" nominéiert.

Am Juni 2019 koum d'EP nDSi eraus, déi wéi schonn déi zwou virdrun um spuenesche Plackelabel Hivern Discs verëffentlecht gouf. Säin Track Golem gouf vun der däitscher Onlinezäitschrëft Groove zu de beschten 20 Singelen 2021 gezielt.

2021 war den Andrea Mancini alias Cleveland sechs Méint laang Residenzkënschtler am "Casino Display", der Residenz vum Casino Luxembourg am Konschthaus Beim Engel. Hien huet am Hierscht 2021 säin eege Musekslabel Suzi zu Bréissel gegrënnt Am selwechte Joer gouf och annoncéiert, datt hie fir eng Kënschtlerresidenz an der Paräisser Cité des arts gewielt gouf.

Cleveland trëtt a ganz Europa an doriwwer eraus op, dorënner zu Amsterdam ("De School"), Barcelona ("Primavera Sound"), Berlin ("Berghain/Panorama Bar), Bréissel (bei "Gay Haze"), Leipzig ("Institut für Zukunft"), Offenbach ("Robert Johnson"), Tel Aviv ("Breakfast Club") an Tiflis ("Tbilisi Open Air"). Hien hat seng eege Radioshow um Amsterdamer Red Light Radio.

2024 vertrëtt hien zesumme mat Every Island an dem gemeinsame Projet "A comparative Dialogue Act" Lëtzebuerg op der Biennale di Venezia fir zäitgenëssesch Konscht.

Diskografie

EP 
 2014: Travelguide
 2016: Atlas
 2017: Crystal Quest
 2019: nDSi

Singles 
 2012: Mid Sun
 2017: Kyoto / Coimbra
 2018: TUSK / AKU
 2020: Gamma
 2021: Golem
 2021: Forest
 2023: Lola Ran

Um Spaweck 
 Profil op SoundCloud, Facebook an Instagram
 Diskografie op Rate Your Music

Lëtzebuergesch DJen
Italieenesch DJen
Lëtzebuergesch Museker
Italieenesch Museker
Lëtzebuergesch Museksproduzenten
Italieenesch Museksproduzenten
Lëtzebuergesch Kënschtler
Italieenesch Kënschtler
Gebuer 1989